Document ID: 32003D0542

Απόφαση της Επιτροπής
της 17ης Ιουλίου 2003
για τροποποίηση της απόφασης 2000/96/EΚ σχετικά με τη λειτουργία των δικτύων αποκλειστικής παρακολούθησης
[κοινοποιηθείσα υπό τον αριθμό Ε(2003) 2522]
(Κείμενο που παρουσιάζει ενδιαφέρον για τον ΕΟΧ)
(2003/542/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση αριθ. 2119/98/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 1998, για τη δημιουργία δικτύου επιδημιολογικής παρακολούθησης και ελέγχου των μεταδοτικών ασθενειών στην Κοινότητα(1), ιδίως τα στοιχεία α), β), γ), δ) και ε) του άρθρου 3,
Εκτιμώντας τα ακόλουθα:
(1) Στην απόφαση 2000/96/EΚ της Επιτροπής, της 22ας Δεκεμβρίου 1999, για τις μεταδοτικές ασθένειες που θα καλυφθούν προοδευτικά από το κοινοτικό δίκτυο, δυνάμει της απόφασης αριθ. 2119/98/ΕΚ του Ευρωπαϊκού Κοινοβουλίου και του Συμβουλίου(2) απαριθμούνται οι μεταδοτικές ασθένειες και τα ειδικά ζητήματα υγείας που θα καλυφθούν προοδευτικά από την επιδημιολογική παρακολούθηση.
(2) Είναι αναγκαίο να προσδιοριστούν αυτές οι μεταδοτικές ασθένειες και τα ειδικά ζητήματα υγείας για τα οποία έχουν ήδη συσταθεί δίκτυα αποκλειστικής παρακολούθησης και για να εξασφαλιστεί ότι τα δίκτυα αυτά λειτουργούν αποτελεσματικά και ότι οι ορισθείσες δομές/αρχές γνωρίζουν τις αρμοδιότητές τους.
(3) Κάθε κράτος μέλος ορίζει σημεία επαφής, τα οποία μπορεί να είναι όργανα, υπηρεσίες, τμήματα ή άλλοι φορείς και τα οποία εξασφαλίζουν την τακτική και έγκαιρη ενημέρωση του κοινοτικού δικτύου σχετικά με εκδηλώσεις, δεδομένα, στατιστικά στοιχεία και πληροφορίες που αφορούν τις μεταδοτικές ασθένειες και τα ειδικά ζητήματα υγείας που καλύπτονται από δίκτυα αποκλειστικής παρακολούθησης. Ένα από αυτά τα σημεία επαφής (ή άλλο κατάλληλο όργανο) θα πρέπει να λειτουργεί ως η συντονιστική δομή.
(4) Οι όροι λειτουργίας του δικτύου αποκλειστικής παρακολούθησης διαβιβάζονται στο κοινοτικό δίκτυο με σκοπό τη βελτίωση της συγκρισιμότητας και συμβατότητας των δεδομένων.
(5) Tα μέτρα που ορίζονται στην παρούσα απόφαση είναι σύμφωνα με τη γνώμη της επιτροπής που συστάθηκε δυνάμει του άρθρου 7 της απόφασης αριθ. 2119/98/EΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2000/96/EΚ τροποποιείται ως εξής:
1. Στο άρθρο 4 το υφιστάμενο κείμενο γίνεται παράγραφος 1 και προστίθεται η ακόλουθη παράγραφος 2:
"2. Οι μεταδοτικές ασθένειες και τα ειδικά ζητήματα υγείας για τα οποία έχει συσταθεί δίκτυο αποκλειστικής παρακολούθησης σημειώνονται με αστερίσκο στο παράρτημα Ι.
Τα κράτη μέλη καθορίζουν μέσω των δομών ή/και αρχών που ορίζουν ένα σημείο επαφής για κάθε δίκτυο αποκλειστικής παρακολούθησης, στο οποίο αναθέτουν το καθήκον να είναι ο εθνικός αντιπρόσωπός τους για την παροχή στοιχείων και πληροφοριών σύμφωνα με τα άρθρα 3 και 4 της απόφασης αριθ. 2119/98/EΚ.
Κάθε δίκτυο αποκλειστικής παρακολούθησης θα συλλέγει τα σχετικά δεδομένα και τις πληροφορίες, θα εξασφαλίζει το συντονισμό στο πλαίσιο των δομών του και θα τα διαβιβάζει εγκαίρως στο κοινοτικό δίκτυο.
Το δίκτυο αποκλειστικής παρακολούθησης θα διαβιβάζει επίσης στο κοινοτικό δίκτυο τις διαδικασίες λειτουργίας τουλάχιστον όσον αφορά τα θέματα που απαριθμούνται στο παράρτημα ΙΙΙ."
2. Tα παραρτήματα της απόφασης 2000/96/EΚ τροποποιούνται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 17 Ιουλίου 2003.

Labels: 12
0